DA sê eksplorasie aan kus moet briek aandraaiFoto ter illustrasie. (Foto: Unsplash) Die DA het opnuut geëis dat die regering dadelik Shell se bedrywighede in sy soeke na gas en olie aan die Wildekus stopsit sodat verdere openbare deelname en ŉ omgewingsimpakstudie gedoen kan word. Shell sal na verwagting vandag begin met seismiese opnames aan die seebodem van dié kus. Herhaalde skokgolwe sal dan vir die volgende vyf maande voortduur. Dave Bryant, DA-LP en die party se woordvoerder oor bosbou, visserye en omgewingsake, sê die regering ignoreer steeds verskeie omgewingsgroepe, aktiviste en plaaslike inwoners se kommer oor die opnames, ten spyte daarvan dat hierdie bedrywighede dalk katastrofiese gevolge vir die omgewing kan inhou. “ŉ Verantwoordelike regering kan nie toelaat dat sulke skokgolwe gedoen word sonder empiriese bewyse dat die seelewe nie daardeur geraak sal word nie,” sê hy. “Baie omgewingsgroepe is oortuig dat die ontploffing groter seesoogdiere en kleiner visvoorrade in die gebied kan beïnvloed.” Maroela Media het vroeër berig dat noodsaaklike organismes soos plankton en koraal heeltemal uitgewis kan word, terwyl groter seediere hul gehoor kan verloor en stadig vrek. Volgens Bryant het nóg die departement van bosbou, visserye en omgewing nóg sy eweknie by minerale hulpbronne en energie al voldoende op sy oproepe gereageer. “Die enigste reaksie van dié departemente was om voor te stel dat besorgde burgers die saak hof toe neem. Geen departement is eens bekommerd oor die brose seelewe wat die kern van almal se bekommernisse is nie.” Bryant het verlede week met inwoners en plaaslike vissermanne in Morgansbaai vergader wat een van die gebiede is waar die skokgolwe sal plaasvind. “Plaaslike kleinskaalse vissers het hul kommer uitgespreek oor die impak wat hierdie opnames dalk op hul lewensbestaan gaan hê. Hulle voel ook dat hulle eers geraadpleeg moes word oor die pad vorentoe, sou Shell se bedrywighede die bestaande visvoorrade bedreig. “Die regering kan doodeenvoudig nie staatmaak op die openbare opnames wat in 2014 gedoen is nie, aangesien ŉ aantal faktore intussen verander het,” sê hy. Die DA sal weereens ŉ brief aan die betrokke ministers stuur sodat relevante opnames gedoen kan word. “Die toekoms van ons natuurskoon en die diere wat daarin moet voortbestaan, is op die spel en ons moet alles in ons vermoë doen om te verhoed dat onherstelbare skade daaraan aangerig word.”